**Nuklearno postrojenje Marcoule** ili **NP Marcoule** (fra. *Site nucléaire de Marcoule*) je nuklearno postrojenje u Francuskoj, u općinama Chusclan i Codolet, u francuskom departmanu Gard, koji je poznat kao turističko i vinogradarsko mjesto (*Côtes-du-Rhône*). Nuklearno postrojenje se nalazi 25 kilometara sjeverno od Avignona, na obali rijeke Rhône.

Nuklearno postrojenje Marcoule je otvoreno još 1956. a sjedište je francuske organizacije za atomsku energiju (fra. *Commissariat à l'Énergie Atomique*) i tvrtke *Areva NC*. Prvi industrijski i vojni pokusi s plutonijem su se odvili u Marcouleu. U Nuklearnom postrojenju Marcoule se 1970-tih napravio prototip brzog oplodnog reaktora (engl. *Fast Breeder Reactor* ili FBR), pod nazivom **Phénix**, koji je bio u radu do 2009. Brzi oplodni reaktor je tip nuklearnog reaktora kod kojega se nuklearna lančana reakcija uzrokuje brzim neutronima, a svrha mu je da osim što proizvodi električnu energiju stvara više fisibilnog materijala (nuklearno gorivo) nego što ga troši. Plutonij dobiven oplodnjom može se nalaziti u gorivu i/ili oplodnom omotaču. Gorivo i oplodni omotač stoga se nakon vađenja iz nuklearnog reaktora moraju naknadno obraditi kako bi se mogli koristiti kao gorivo u drugim reaktorima. Sam postupak obrade elemenata goriva nije pretjerano tehnološki zahtjevan, ali ima vrlo veliku ulogu u korištenju i razvoju oplodnih reaktora. Razlog tome je što se ovako dobiven plutonij može iskoristiti za izradu nuklearnog oružja.

Od 1995. u sklopu Nuklearno postrojenje Marcoule radi tvornica MELOX koja je proizvodila MOX nuklearno gorivo, koje je ustvari smjesa uranijevih i plutonijevih oksida. MOX nuklearno gorivo nastaje i korištenjem potrošenog nuklearnog goriva, a dobiveni plutonij dolazi uglavnom iz Nuklearnog postrojenja COGEMA La Hague. 

U sklopu Nuklearnog postrojenja Marcoule se nalazi i labaratorij (fra. *ATelier Alpha et Laboratoires pour ANalyses, Transuraniens et Études de retraitement* ili ATALANTE) koji istražuje ponovno korištenje potrošenog nuklearnog goriva i radioaktivnog otpada. 

Mali nuklearni reaktori za proizvodnju tricija za termonuklearne bombe (jedan snage 2 i dva snage 38 MW) su izvan pogona skoro 30 godina.

Nuklearni reaktori
------------------

U sklopu Nuklearnog postrojenja Marcoule su se nalazili i brojni nuklearni reaktori I. generacije, a svi su danas ugašeni. Kasnije je otvoren i tlačni reaktor PWR za dobivanje tricija. Rashladna voda za reaktore se dobivala iz rijeke Rhône.

| Nuklearni reaktor | Vrsta | Nominalnasnaga | Maksimalnasnaga | Gradnjazapočela | Gradnjazavršena | U radu od | Zatvaranje |
| --- | --- | --- | --- | --- | --- | --- | --- |
| Marcoule G1 | UNGG | 2 MW |  | 1955. | 7. siječnja 1956. | 7. siječnja 1956. | 15 listopada 1968. |
| Marcoule G2 | UNGG | 39 MW | 43 MW | 1. ožujka 1955. | 22. travnja 1959. | 22. travnja 1959. | 2. veljače 1980. |
| Marcoule G3 | UNGG | 40 MW | 43 MW | 1. ožujka 1956. | 4. travnja 1960. | 4. travnja 1960. | 20. lipnja 1984. |
| Phénix | Brzi oplodni reaktor | 130 MW | 142 MW | 1. ožujka 1968. | - | 14. srpnja 1974. | 1. veljače 2010. |

Eksplozija u NP Marcoule 2011.
------------------------------

12. rujna 2011. u nuklearnom postrojenju Marcoule došlo je do eksplozije u kojoj je poginula jedna i ozlijeđeno četvero osoba. Preciznije, to se dogodilo u postrojenju za obradu nuklearnog otpada *Centraco*. Nije bilo veće opasnosti da se nezgoda razvije u bilo što opasnije. To je primarno stoga jer se ne radi o nesreći u nuklearnoj elektrani već u postrojenju za obradu nuklearnog otpada (konkretno za topljenje nisko radioaktivnih metalnih dijelova). Prema dostupnim informacijama požar uzrokovan eksplozijom je bio pod kontrolom, a to znači da nije biti ispuštanja radioaktivnosti u okoliš. Eksplozija je nastala u peći za izgaranje (prema nekim izvorima taljenje) radioaktivnog otpada, za koji službeno tvrde da ne dolazi iz nuklearnih elektrana. Za razliku od nuklearnog reaktora i proizvodnje nuklearne bombe, kod radioaktivnog otpada nema, ili je zanemariva, opasnosti od nuklearne lančane reakcije. Najveći je problem visoka radioaktivnost povezana s istrošenim gorivom. Nisko i srednje radioaktivni otpad zauzima veliki obujam, ali je iznimno malo opasan i vrlo lako se obrađuje i trajno zbrinjava. Ova nezgoda je povezana s niskim i srednje aktivnim radioaktivnim otpadom.

Slike
-----

* Nuklearno postrojenje Marcoule.Nuklearno postrojenje Marcoule.
* 
*

Izvori
------

1. ↑  Reference: Liste der Nuklearanlagen in Frankreich
2. ↑  „Nuclear Power Reactor Details - G-2 (MARCOULE)". *Power Reactor Information System*. International Atomic Energy Agency. Pristupljeno 12 September 2011.
3. ↑  „Nuclear Power Reactor Details - G-3 (MARCOULE)". *Power Reactor Information System*. International Atomic Energy Agency. Pristupljeno 12 September 2011.
4. ↑  „Nuclear Power Reactor Details - PHENIX". *Power Reactor Information System*. International Atomic Energy Agency. Pristupljeno 12 September 2011.
5. ↑   "France Nuclear: Marcoule Site Explosion Kills One" September 2011, newspaper=BBC News, date=12 September 2011}}
6. ↑   Willsher Kim: "Explosion at French Nuclear Waste Plant" September 2011, newspaper=The Guardian, date=12 September 2011.
7. ↑   Arhivirano 2016-03-05 na Wayback Machine-u, "Eksplozija u nuklearnom postrojenju Marcoule, Francuska", www.nuklearno-drustvo.hr, 2011.
8. ↑   Arhivirano 2012-01-09 na Wayback Machine-u, "Eksplozija u nuklearnom centru! Poginuo jedan radnik, četiri su ozlijeđena", www.jutarnji.hr, 2011.